CELEX: 32012D0796
Language: ro
Date: 2012-12-17 00:00:00
Title: 2012/796/UE: Decizia de punere în aplicare a Comisiei din 17 decembrie 2012 privind o a treia contribuție financiară a Uniunii în conformitate cu Directiva 2000/29/CE a Consiliului pentru 2006 și 2007 de acoperire a cheltuielilor suportate de Portugalia pentru combaterea Bursaphelenchus xylophilus (Steiner et Buhrer) Nickle et al. (nematod al lemnului de pin) [notificată cu numărul C(2012) 9356]

19.12.2012   
            
            
               RO
            
            
               Jurnalul Oficial al Uniunii Europene
            
            
               L 349/66
            
         DECIZIA DE PUNERE ÎN APLICARE A COMISIEI
   din 17 decembrie 2012
   privind o a treia contribuție financiară a Uniunii în conformitate cu Directiva 2000/29/CE a Consiliului pentru 2006 și 2007 de acoperire a cheltuielilor suportate de Portugalia pentru combaterea Bursaphelenchus xylophilus (Steiner et Buhrer) Nickle et al. (nematod al lemnului de pin)
   [notificată cu numărul C(2012) 9356]
   (Numai textul în limba portugheză este autentic)
   (2012/796/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii acestora în Comunitate (1), în special articolul 23 alineatul (6),
   întrucât:
   
               (1)
            
            
               Decizia 2006/923/CE a Comisiei (2) a aprobat o contribuție financiară din partea Uniunii pentru un program de măsuri introdus de Portugalia care avea ca obiectiv pentru 2006 și 2007 controlarea răspândirii Bursaphelenchus xylophilus (Steiner et Buhrer) Nickle et al. (nematod al lemnului de pin) în alte state membre. Măsurile au inclus crearea unei bariere în care arborii care găzduiesc vectorul nematodului lemnului de pin sunt complet absenți, denumită în continuare „centura defrișată”.
            
         
               (2)
            
            
               Contribuția financiară acordată prin Decizia 2006/923/CE s-a bazat pe programul pentru acțiuni suplimentare pentru nematodul lemnului de pin (denumit în continuare: NLP) și bugetul estimat cu privire la acest program, astfel cum au fost prezentate de Portugalia Comisiei la 28 iulie 2006.
            
         
               (3)
            
            
               Plățile finale către Portugalia legate de acțiunile prevăzute în Decizia 2006/923/CE au avut loc în iunie 2008.
            
         
               (4)
            
            
               Prin Decizia de punere în aplicare 2011/851/UE a Comisiei (3), a fost acordată o cofinanțare suplimentară din partea Uniunii pentru Portugalia în valoare de 3 986 138,36 EUR pentru a acoperi cheltuielile eligibile în plus față de estimarea inițială din iulie 2006.
            
         
               (5)
            
            
               La momentul respectivei cofinanțări suplimentare din partea Uniunii, cererea depusă de Portugalia nu a inclus toate facturile legate de crearea centurii defrișate.
            
         
               (6)
            
            
               Prin scrisoarea din 5 decembrie 2011, autoritățile portugheze au introdus o cerere revizuită de 15 000 932,08 EUR. Această cerere includea suma de 4 915 405,87 EUR care nu a fost plătită în momentul auditului anterior din iulie 2010 (audit SANCO/10/2010) și nu a putut fi declarată eligibilă pentru cofinanțare la momentul respectiv. Restul noii cereri este constituit din costuri pentru tăierea unui număr mai mare de conifere mari și dintr-o cheltuială separată pentru eliminarea coniferelor mici.
            
         
               (7)
            
            
               În martie 2012, Comisia a efectuat un audit privind informațiile comunicate de Portugalia la 5 decembrie 2011. După ce a examinat toate documentele justificative pentru cererea suplimentară și pe baza raportului de audit, Comisia a concluzionat că poate fi luată în considerare o sumă eligibilă în valoare de doar 5 044 839,72 EUR din facturile plătite (inclusiv costuri de coordonare). Restul cheltuielilor declarate nu au fost considerat eligibile pentru cofinanțare deoarece acestea se referă la cheltuielile deja cofinanțate prin Decizia de punere în aplicare 2011/851/UE (2 024 128,16 EUR) și la cheltuielile în valoare de 7 931 964,20 EUR legate de copaci mici, a căror necesitate nu a fost suficient justificată de Portugalia.
            
         
               (8)
            
            
               Deoarece măsurile incluse în respectiva cerere suplimentară sunt de aceeași natură și au același scop ca măsurile din Decizia 2006/923/CE, este oportun să se aloce aceeași rată a contribuției financiare din partea Uniunii în decizia respectivă, și anume o rată de 75 %.
            
         
               (9)
            
            
               În conformitate cu articolul 3 alineatul (2) litera (a) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (4), măsurile fitosanitare se finanțează din Fondul european de garantare agricolă. În scopul controlului financiar al acestor măsuri, ar trebui să se aplice articolele 9, 36 și 37 din regulamentul menționat anterior.
            
         
               (10)
            
            
               În conformitate cu articolul 75 din Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5) și cu articolul 90 alineatul (1) din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (6), angajarea cheltuielilor din bugetul Uniunii este precedată de o decizie de finanțare adoptată de instituția sau autoritățile împuternicite, care prezintă elementele esențiale ale acțiunii care implică cheltuieli.
            
         
               (11)
            
            
               Prezenta decizie constituie o decizie de finanțare pentru cheltuielile prevăzute în cererea de cofinanțare prezentată de Portugalia.
            
         
               (12)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   Principiu
   Se aprobă alocarea unei a treia contribuții financiare suplimentare a Uniunii de acoperire a cheltuielilor suportate de Portugalia în 2006 și 2007 cu privire la crearea unei centuri defrișate și de combatere a nematodului lemnului de pin.
   Articolul 2
   Suma contribuției financiare a Uniunii
   Contribuția financiară maximă a Uniunii menționată la articolul 1 este de 3 783 629,79 EUR.
   Articolul 3
   Prezenta decizie se adresează Republicii Portugheze.
   
      Adoptată la Bruxelles, 17 decembrie 2012.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  JO L 354, 14.12.2006, p. 42.
   
      (3)  JO L 335, 17.12.2011, p. 107.
   
      (4)  JO L 209, 11.8.2005, p. 1.
   
      (5)  JO L 248, 16.9.2002, p. 1.
   
      (6)  JO L 357, 31.12.2002, p. 1.